ไฟแนนเชียลไดเจสต์
น.ส.โศภชา ดำรงปิยวุฒิ์ กรรมการผู้จัดการ บริษัท กันกุลเอ็นจิเนียริ่ง (GUNKUL) เปิดเผยว่า
8 พ.ย. 2555

GUNKUL ทุ่มลงทุนปีหน้า 4,000 ล้าน
น.ส.โศภชา ดำรงปิยวุฒิ์ กรรมการผู้จัดการ บริษัท กันกุลเอ็นจิเนียริ่ง (GUNKUL) เปิดเผยว่า บริษัทอยู่ระหว่างทำแผนการเติบโตและการลงทุนในปีหน้า ซึ่งเบื้องต้นงบลงทุนอย่างน้อย 4,000 ล้านบาท สำหรับการก่อสร้างโรงไฟฟ้าพลังงานลม ที่ จ.นครราชสีมา ขนาด 60 เมกะวัตต์ ซึ่งคาดว่าจะจ่ายไฟฟ้าเข้าสู่ระบบช่วงแรกปลายปีหน้าประมาณ 10 เมกะวัตต์ และจะครบ 60 เมกะวัตต์ ภายในไตรมาส 2 ของปี 2558 
นอกจากนี้ บริษัทอยู่ระหว่างการเจรจางานก่อสร้างโรงไฟฟ้าพลังงานลมและพลังงานแสงอาทิตย์ (โซลาร์เซลล์) ในประเทศอีก 2 ราย รวมประมาณ 100 เมกะวัตต์ มูลค่าการลงทุนรวมประมาณ 8,000 ล้านบาท สำหรับการลงทุนในประเทศพม่า คาดว่าจะสรุปผลได้ภายในปี 2556 
ด้านผลประกอบการในปี 2556 กำไรสุทธิและรายได้จะเติบโตไม่แพ้ปีนี้ ที่คาดว่ารายได้จะอยู่ที่ 4,300 ล้านบาท ส่วนไตรมาส 3 จะมีกำไรสุทธิสูงสุดนับตั้งแต่ก่อตั้งบริษัท เนื่องจากเป็นช่วงที่มีการส่งมอบงานลูกค้าได้มาก และเชื่อว่าไตรมาส 4 ผลประกอบการจะออกมาดีไม่แพ้ไตรมาส 3 เช่นกัน
CEN ลงทุนขายสินค้าไฮเทค
คณะกรรมการบริษัท แคปปิทอล เอ็นจิเนียริ่ง เน็ตเวิร์ค (CEN) มีมติอนุมัติให้ลงทุนในบริษัท เอชทีพี แอนด์ เซ็น คอร์เปอเรชั่น ประกอบกิจการจำหน่ายและติดตั้งสินค้านวัตกรรมไฮเทคทุกชนิด เช่น ลานจอดรถไฮเทค ทุนจดทะเบียน 10 ล้านบาท โดย CEN ถือหุ้นสัดส่วน 51% บริษัท เดอะเอชทีพี กรุ๊ป 47% และบุคคลสัญชาติไทย 2%
SPCG บุกซาอุดีอาระเบีย
น.ส.วันดี กุญชรยาคง ประธานกรรมการและกรรมการผู้จัดการใหญ่ บริษัท เอสพีซีจี (SPCG) เปิดเผยว่า บริษัทได้ร่วมกับเคียวเซร่าและบริษัทในประเทศซาอุดีอาระเบีย ดำเนินกิจการร่วมค้า (คอนโซเตียม) อยู่ระหว่างการยื่นคุณสมบัติเพื่อเตรียมจะเข้าร่วมประมูลงาน เพื่อเป็นผู้ผลิตพลังงานแสงอาทิตย์ในนครเมกกะ ประเทศซาอุดีอาระเบีย ในช่วงต้นปี 2556 กำลังการผลิตไฟฟ้าขนาด 100 เมกะวัตต์ จากมูลค่าโครงการที่ซาอุดีอาระเบีย ประกาศว่าจะทำทั้งหมด 1.6 หมื่นเมกะวัตต์ 
บริษัทเริ่มสนใจการไปประมูลงานในต่างประเทศ โดยเฉพาะในกลุ่มประเทศตะวันออกกลาง เพราะมีศักยภาพในการลงทุน และซาอุดีอาระเบียสนใจในพลังงานทดแทน นับเป็นโอกาสของบริษัท
“เราคงผ่านเรื่องคุณสมบัติ หลังจากนั้นคงจะมีการยื่นประมูลในช่วงต้นปีหน้า” น.ส.วันดี กล่าว